title: Komisijas Īstenošanas regula (ES) Nr. 822/2014 ( 2014. gada 28. jūlijs ) par atkāpi no Regulas (EEK) Nr. 2454/93 attiecībā uz izcelsmes noteikumiem saskaņā ar vispārējo tarifa preferenču sistēmu Kambodžā ražotiem velosipēdiem saistībā ar Malaizijas izcelsmes velosipēdu daļu izmantošanu kumulācijas ietvaros

text:
               29.7.2014

               LV

               Eiropas Savienības Oficiālais Vēstnesis

               L 223/19

         KOMISIJAS ĪSTENOŠANAS REGULA (ES) Nr. 822/2014
   (2014. gada 28. jūlijs)
   par atkāpi no Regulas (EEK) Nr. 2454/93 attiecībā uz izcelsmes noteikumiem saskaņā ar vispārējo tarifa preferenču sistēmu Kambodžā ražotiem velosipēdiem saistībā ar Malaizijas izcelsmes velosipēdu daļu izmantošanu kumulācijas ietvaros
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi (1) un jo īpaši tās 247. pantu,
   ņemot vērā Komisijas 1993. gada 2. jūlija Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (2), un jo īpaši tās 89. panta 1. punkta b) apakšpunktu,
   tā kā:

               (1)

               Ar Eiropas Parlamenta un Padomes Regulu (ES) Nr. 978/2012 (3) par vispārējo tarifa preferenču sistēmas piemērošanu laikposmā no 2014. gada 1. janvāra Savienība ir piešķīrusi vispārējās tarifa preferences Kambodžai.

               (2)

               Regulā (EEK) Nr. 2454/93 (4) minēta noteiktas izcelsmes produktu jēdziena definīcija, ko izmanto vispārējo tarifa preferenču sistēmā (“VPS”). Minētā regula paredz iespēju konkrētos, precīzi noteiktos apstākļos piešķirt atkāpes no minētās definīcijas par labu VPS saņēmējvalstīm. Reģionālās kumulācijas noteikumi saskaņā ar Regulu (EEK) Nr. 2454/93 tika grozīti ar Īstenošanas regulu (ES) Nr. 530/2013, kurā precizēts, ka reģionālo kumulāciju var piemērot tikai vienas reģionālās grupas valstīm, kuras ir VPS saņēmējvalstis laikā, kad tiek veikts eksports uz Savienību. Šos grozījumus ar Īstenošanas regulu (ES) Nr. 530/2013 piemēro no 2014. gada 1. janvāra.

               (3)

               Kambodža 2013. gada 15. maijā iesniedza pieprasījumu piemērot pārejas periodu, saskaņā ar kuru Kambodžas velosipēdu ražošanas nozarei joprojām būtu tiesības, lai noteiktu HS 8712. pozīcijas velosipēdu izcelsmi, kurus Kambodža eksportē uz Savienību, uzskatīt Malaizijas un Singapūras izcelsmes daļas par Kambodžas izcelsmes materiāliem uz reģionālās kumulācijas pamata saskaņā ar VPS sistēmu no 2014. gada 1. janvāra – datuma, kad piemēro grozītos reģionālās kumulācijas noteikumus.

               (4)

               Kambodžā ir augoša velosipēdu ražošanas nozare, bet ražošanas nozare joprojām ir vāja un lielā mērā atkarīga no to kaimiņvalstu izcelsmes daļu piegādes, kuras ir VPS saņēmējvalstis un pieder pie tās pašas reģionālās kumulācijas grupas, jo īpaši Singapūra un Malaizija.

               (5)

               Komisija 2013. gada 9. augusta vēstulē pieprasīja Kambodžai iesniegt papildu informāciju. Kambodža 2013. gada 26. septembrī iesniedza savu atbildi uz minēto pieprasījumu, kā rezultātā tās pieteikums ir uzskatāms par pilnīgu.

               (6)

               No 2014. gada 1. janvāra Singapūra vairs nav tiesīga uz VPS un nav VPS saņēmējvalsts, un līdz ar to vairs nepastāv iespēja kumulācijai ar reģionālās kumulācijas I grupas citām valstīm. No 2014. gada 1. janvāra Malaizija vairs nav VPS saņēmējvalsts, bet joprojām ir to valstu sarakstā, kurām ir tiesības uz VPS.

               (7)

               Rezultātā no 2014. gada 1. janvāra Singapūras un Malaizijas izcelsmes velosipēdu daļas nevar uzskatīt par Kambodžas izcelsmes daļām reģionālās kumulācijas ietvaros, kas liedz Kambodžai izpildīt izcelsmes noteikumu, ko piemēro vismazāk attīstītajām valstīm attiecībā uz šo ražojumu (HS 8712. pozīcija). Lai gan minētais noteikums ļauj izmantot līdz 70 % no nenoteiktas izcelsmes materiāliem, nenoteiktas izcelsmes materiālu daļa atsevišķos Kambodžā montētos velosipēdos pārsniegtu šo robežu.

               (8)

               Kambodža ir iesniegusi Komisijai plānus stimulēt velosipēdu daļu ražotājus veikt ieguldījumus valstī nākamajos trīs gados, lai pielāgotu savu ražošanas nozari lielākai neatkarībai no piegādēm un veidotu vietējo ražošanas nozari, kas piegādā noteiktas izcelsmes materiālus velosipēdu ražošanai. Tikmēr saskaņā ar Kambodžas sniegto informāciju, lai ražošanas nozare saglabātu dzīvotspēju īstermiņā, Kambodžas ražotājiem joprojām ir jāizmanto velosipēdu daļas saskaņā ar noteikumiem par reģionālo kumulāciju, lai veiktu eksportu uz Savienību saskaņā ar VPS sistēmu.

               (9)

               Tāpēc Kambodža pieprasa trīs gadu atkāpi, lai dotu tai pietiekami daudz laika sagatavoties izpildīt noteikumus par izcelsmes iegūšanu.

               (10)

               Ņemot vērā Kambodžas sniegtos paskaidrojumus, lai ļautu tai patiesi nostiprināt velosipēdu daļu ražošanas nozari, tiek uzskatīts, ka Kambodžai nav nepieciešama neierobežota atkāpe. Tādējādi ierobežojums Kambodžas izcelsmes un no tās eksportēto velosipēdu daudzumiem saskaņā ar šo atkāpi būtu jānodrošina kvotu veidā, kuru daudzumi būtu jāsamazina trīs gados, kuru laikā minētā atkāpe būs piemērojama. Daudzumi ir noteikti, pamatojoties uz velosipēdu modeļiem, attiecībā uz kuriem valstij ir nepieciešama atkāpe iepriekš minētās 70 % robežvērtības ievērošanai, un tie būtu jāpārvalda saskaņā ar Regulu (EEK) Nr. 2454/93.

               (11)

               Lai varētu efektīvāk uzraudzīt, kā šī atkāpe tiek izmantota, ir jānosaka Kambodžas iestādēm pienākums regulāri paziņot Komisijai informāciju par atkāpes ietvaros izsniegtajām izcelsmes sertifikātu A veidlapām.

               (12)

               Atkāpei būtu jāattiecas uz HS 8714. pozīcijas ražojumiem, kuru izcelsmes valsts ir Malaizija.

               (13)

               Šajā regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   1.   Atkāpjoties no Regulas (EEK) Nr. 2454/93 86. panta 2. punkta a) apakšpunkta i) punkta, Kambodžai ir tiesības lietot HS 8714. pozīcijas Malaizijas izcelsmes velosipēdu daļas saskaņā ar izcelsmes noteikumiem Regulas (EEK) Nr. 2454/93 I daļas IV sadaļas 2. nodaļas 1. iedaļā izcelsmes kumulācijas ietvaros HS 8712. pozīcijas velosipēdu ražošanai.
   2.   Izcelsmes apliecinājumus par šīm daļām sagatavo tādā pašā veidā, kā paredzēts Regulas (EEK) Nr. 2454/93 I daļas IV sadaļas 2. nodaļas 1.A iedaļā.
   2. pants
   Atkāpe, kas paredzēta 1. pantā, attiecas uz HS 8712. pozīcijas velosipēdiem, kurus eksportē no Kambodžas un deklarē laišanai brīvā apgrozībā Savienībā laikposmā no 2014. gada 29. jūlija līdz 2016. gada 31. decembrim, nepārsniedzot pielikumā norādītos daudzumus.
   3. pants
   Šīs regulas pielikumā noteiktos daudzumus pārvalda saskaņā ar Regulas (EEK) Nr. 2454/93 308.a, 308.b un 308.c pantu.
   4. pants
   Izcelsmes sertifikātu A veidlapā, ko saskaņā ar šo regulu izdod Kambodžas kompetentās iestādes, 4. ailē izdara šādus ierakstus:

      “Derogation – Commission Implementing Regulation (EU) No 822/2014”

   Kambodžas kompetentās iestādes līdz nākamā mēneša beigām pēc katra kalendārā kvartāla Komisijai nosūta ceturkšņa pārskatu par daudzumiem, par kuriem saskaņā ar šo regulu ir izdota izcelsmes sertifikātu A veidlapa, un šo sertifikātu kārtas numurus.
   5. pants
   Kambodžas kompetentās iestādes apņemas veikt visus vajadzīgos pasākumus, lai nodrošinātu atbilstību šīs regulas 1. un 4. pantam, un izveidot un uzturēt visas administratīvās struktūras un sistēmas, lai nodrošinātu šīs atkāpes pareizu īstenošanu un administratīvo sadarbību ar Malaizijas iestādēm un dalībvalstīm, kā noteikts Regulas (EEK) Nr. 2454/93 I daļas IV sadaļas 2. nodaļas 1.A iedaļā.
   6. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 28. jūlijā

            Komisijas vārdā –

            priekšsēdētājs

         José Manuel BARROSO

      (1)  OV L 302, 19.10.1992., 1. lpp.

      (2)  OV L 253, 11.10.1993., 1. lpp.

      (3)  OV L 303, 31.10.2012., 1. lpp.

      (4)  Grozījumi izdarīti ar Īstenošanas regulu (ES) Nr. 530/2013 (OV L 159, 11.6.2013., 1. lpp.).

      PIELIKUMS

                  Kārtas Nr.

                  KN kods

                  Preču apraksts

                  Gads

                  Daudzumi (vienībās)

                  09.8094

                  8712

                  Divriteņi un citi velosipēdi (ieskaitot kravas trīsriteņus), bez motora

                  2014 (1)

                  2015
                  2016

                  400 000
                  300 000
                  150 000

         (1)  No 2014. gada 29. jūlija.


title: Komisijas Īstenošanas regula (ES) Nr. 1250/2012 ( 2012. gada 20. decembris ), ar ko groza Padomes Regulu (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām

text:
               21.12.2012

               LV

               Eiropas Savienības Oficiālais Vēstnesis

               L 352/40

         KOMISIJAS ĪSTENOŠANAS REGULA (ES) Nr. 1250/2012
   (2012. gada 20. decembris),
   ar ko groza Padomes Regulu (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2001. gada 27. decembra Regulu (EK) Nr. 2580/2001 par īpašiem, ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām (1), un jo īpaši tās 7. pantu,
   tā kā:

               (1)

               Regulas (EK) Nr. 2580/2001 pielikumā uzskaitītas kompetentās iestādes, kurām būtu jānosūta informācija un pieprasījumi attiecībā uz pasākumiem, ko piemēro ar minēto regulu.

               (2)

               Slovēnija lūdza, ka informācija par tās kompetento iestāžu adresēm būtu jāgroza. Turklāt būtu jāatjaunina Eiropas Komisijas adrese.

               (3)

               Tādēļ attiecīgi būtu jāatjaunina Regulas (EK) Nr. 2580/2001 pielikums,

         IR PIEŅĒMUSI ŠO REGULU.
   1. pants
   Regulas (EK) Nr. 2580/2001 pielikumu groza saskaņā ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 20. decembris

            Komisijas un tās priekšsēdētāja vārdā –

            Užsienio politikos priemonių tarnybos vadovas

      (1)  OV L 344, 28.12.2001., 70. lpp.

      PIELIKUMS
      Regulas (EK) Nr. 2580/2001 pielikumu groza šādi.

                  (1)

                  Adrešu datus zem virsraksta "SLOVĒNIJA" aizstāj ar šādu tekstu:
                  "Attiecībā uz 4. pantu:

                              Ministrstvo za zunanje zadeve

                              Prešernova cesta 25

                              1001 Ljubljana

                              Tālr.: + 386 1 478 2000

                              Fakss: + 386 1 478 2340

                              E-pasts: gp.mzz@gov.si

                     Attiecībā uz 5. un 6. pantu:

                              Ministrstvo za finance

                              Župančičeva 3

                              1502 Ljubljana

                              Tālr.: +386 1 369 5200

                              Fakss: + 386 1 369 6659

                              E-pasts: gp.mf@gov.si"

                  (2)

                  Virsrakstu "EIROPAS KOPIENA" un sadaļu par Eiropas Kopienu aizstāj ar šādu virsrakstu un tekstu:
                  "Adrese paziņojumu nosūtīšanai Eiropas Komisijai:

                              European Commission

                              Service for Foreign Policy Instruments (FPI)

                              Office EEAS 02/309

                              B-1049 Bruxelles/Brussel (Belgium)

                              E-pasts: relex-sanctions@ec.europa.eu"


title: Komisijas Īstenošanas regula (ES) Nr. 1162/2013 ( 2013. gada 7. novembris ) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā [Puzzone di Moena/Spretz Tzaorì (ACVN)]

text:
               19.11.2013

               LV

               Eiropas Savienības Oficiālais Vēstnesis

               L 309/11

         KOMISIJAS ĪSTENOŠANAS REGULA (ES) Nr. 1162/2013
   (2013. gada 7. novembris)
   par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā [Puzzone di Moena/Spretz Tzaorì (ACVN)]
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
   tā kā:

               (1)

               Saskaņā ar Regulas (ES) Nr. 1151/2012 50. panta 2. punkta a) apakšpunktu Itālijas pieteikums, kurā lūgts reģistrēt nosaukumu “Puzzone di Moena”/“Spretz Tzaorì”, ir publicēts Eiropas Savienības Oficiālajā Vēstnesī
                   (2).

               (2)

               Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Puzzone di Moena”/“Spretz Tzaorì” būtu jāreģistrē,

         IR PIEŅĒMUSI ŠO REGULU.
   1. pants
   Regulas pielikumā minētais nosaukums ar šo tiek ierakstīts reģistrā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 7. novembrī

            Komisijas un tās priekšsēdētāja vārdā –

            Komisijas loceklis

         Dacian CIOLOȘ

      (1)  OV L 343, 14.12.2012., 1. lpp.

      (2)  OV C 77, 15.3.2013., 21. lpp.

      PIELIKUMS
      Līguma I pielikumā uzskaitītie lauksaimniecības produkti, kas paredzēti lietošanai pārtikā:

         1.3. grupa.   Siers

      ITĀLIJA
      Puzzone di Moena/Spretz Tzaorì (ACVN)